  Туспуктэм: Руслан Нуриазметов Майя Бывальцева Удмуртилэн Кун Кенешысьтыз депутатъёс дышетон сярысь федерал катэ тупатонъёс пыртыны но пиналъёсты ужен визьноданэз шолаосы берыктыны ӵекто. Со пумысен кичӧлтонэн Россиысь Кун Думае вазиськемын, вераз Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн тӧроез Татьяна Ишматова журналистъёсын пумиськылыкуз. « Федерал катэ пыртыны чакламын тупатонъёс, кудъёсыз гераӟаськемын трудовой воспитаниен. Со сярысь трос вераським вал, <…> сыӵе юанъёс туж синме йӧтымон луо ни шуыса, что пиналъёсмы ужаны дышемын ӧвӧл, соосты школаын но дышетыны кулэ, со мед пыӵалоз шуыса. Туннэ со ваньмыз лыдэ басьтэмын ни, малпасько, матысь дыре федерал катын ми сое одно ик адӟом шуыса » Татьяна Ишматова, Удмуртиысь Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн тӧроез Татьяна Ишматовалэн кылъёсызъя, школа, анай-атайёсын соглаштыса, пиналъёсты пӧртэм ужъёсы кыскы мед быгатоз, угось али дышетскисьёсты выжез ӵужытыны но, сиськонниын тусьты-пуньыез миськытыны но уг луы. Та ужпум тужгес но лэчыт сылэ гурт школаосын. Соос дышетскисьёсты гужемлы гурт возёсэ ужаны итыяны луонлыкез радъяны куро, вераз Кун Кенешлэн тӧроезлэн воштӥсез. Тодэ вайытом, озьы ик Татьяна Ишматова кадет дышетон но Удмуртилэсь куншетсэ школаосын ӝутъян ужпумъёс сярысь вераськиз. Тегъёс: пиналъёс уж школаос катрадлык Удмуртия  